13 gevonnis vir ‘een van die grootste kontantrooftogte in SA’Argieffoto: Nico Strydom Altesaam 13 verdagtes onder wie ŉ voormalige lid van die Valke en twee polisielede is tot 20 jaar tronkstraf gevonnis vir “een van die grooste kontantrooftogte wat nog ooit in Suid-Afrika uitgevoer is”. Bhekane Welcome Gcabashe (48), die oud-Valkelid, Lekele Reckon Lekola (46) en Tamsanqua Gladstone Khubeka (36), die oud-polisielede, en Petra December Nkosi (31), Elmond Jackie Matlala (41), Robert John Clack (27), Lesly Skhumbuzo Khathi (35), Enock Siphiwe Khumalo (53), Elkin Sibusiso Shabangu (39), Nathaniel Zithulele Hlathi (44), Titus Maila (45), Teenage Mabogoane (34) en Desmond Moses Abdullah Mohlamonyane (43) het Vrydag hul lot in die hooggeregshof in Delmas gehoor. Kapt. Dineo Lucy Sekgotodi, woordvoerder van die Valke, sê die groep is skuldig bevind daaraan dat hulle op 27 April 2014 toegang tot ŉ SBV-kontantmagasyn verkry het deur voor te gee dat hulle van dié maatskappy se hoofkantoor is en deur polisielede betrek word om ŉ ondersoek uit te voer. Die groep het aangevoer dat hulle beweerde misdaad by die kantoor moet ondersoek. “Nadat hulle toegang tot die perseel verkry het, is die personeel en veiligheidswagte oorweldig,” sê Sekgotodi. “Die beskuldigdes het toegang tot die kluis verkry met behulp van ŉ industriële boor en met ongeveer R105 miljoen op die vlug geslaan. Die gevangenes het sommige slagoffers in aparte voertuie gedwing en hulle ontvoer. Hulle het verder ook probeer om van die slagoffers te vermoor deur ŉ onbekende gifstof aan hulle toe te dien.” Die groep is skuldig bevind aan sameswering om te moor, roof met verswarende omstandighede, ontvoering, poging tot moord en die kwaadwillige beskadiging van eiendom. Lt.genl. Yolisa Matakata, waarnemende nasionale hoof van die direktoraat vir prioriteitsmisdaadondersoeke (die Valke), het die ondersoekbeamptes, lede van die Valke, die polisie en die “objektiewe regbank” geprys. “Hierdie vonnisoplegging wys dat die skuldiges wel deur toewyding van die polisie vasgetrek en gevonnis kan word. Ons wens die ondersoekspanne geluk en spoor hulle aan om met die goeie werk voort te gaan,” sê sy.